ন্যায়কে ন্যায়, অন্যায়কে অন্যায় বলার সক্ষমতা সম্ভবত আজন্ম লালন করেছিলেন নিজের মধ্যে। সেই কোন ১৯৭১ সাল। সংসদে দাঁড়িয়ে নিজের ঘোর প্রতিপক্ষ ইন্দিরা গাঁধীকে ‘দুর্গা’ বলে সম্বোধন করতে দ্বিধান্বিত হননি বিন্দুমাত্র। আর এই সে দিন ২০০২ সাল। দাঙ্গাবিধ্বস্ত গুজরাতের মুখ্যমন্ত্রী নরেন্দ্র মোদীকে প্রকাশ্য সাংবাদিক সম্মেলনে ‘রাজধর্মের’ শিক্ষা দিতেও পিছপা হননি। বুঝতে অসুবিধা হওয়ার কথা নয়, যে রাজনৈতিক উচ্চতায় নিজেকে নিয়ে গিয়েছিলেন অটলবিহারী বাজপেয়ী, তা খুব সহজে অর্জিত হয়নি। বুঝতে অসুবিধা হওয়ার কথা নয়, তাঁর প্রয়াণে কেন শোকস্তব্ধ হয়ে গেল গোটা দেশ।